ועדת הכלכלה, כנסת 18, פרוטוקול מספר 886, 2012-06-17 11:00

כרמל שאמה-הכהן: בוקר טוב, אנחנו פותחים את הישיבה השנייה להיום של ועדת הכלכלה.

כרמל שאמה-הכהן: על סדר-היום: צו התקשורת (בזק ושידורים) (פטור מאישור סוג ופטור מרישיון סחר), התשע"ב-2012.

כרמל שאמה-הכהן: אני מבקש שקט ממשתתפי הדיון.

כרמל שאמה-הכהן: קודם כל, ברוך הבא לוועדה, יושב-ראש לשעבר של הוועדה, וחברי, השר כחלון.

כרמל שאמה-הכהן: זה עוד צעד מבורך, שהמשרד בראשותך מוביל למען הצרכנים, צרכני הסלולר בישראל.

כרמל שאמה-הכהן: כמעט כל אדם במדינת ישראל, הוא לפחות צרכן פעם אחת, ולפעמים זה אפילו פעמיים ושלוש, מחזיק קו נוסף, או אמצעי גלישה או כל מיני שירותים אחרים.

כרמל שאמה-הכהן: עד היום, כדי לייבא מכשיר סלולר למדינת ישראל, צריך לעבור מספר אישורים ורישוי של יבואן, אישור סוג למכשיר.

כרמל שאמה-הכהן: כשהיינו מסתובבים בעולם, היינו רואים היצע של מכשירים שהוא פי כמה וכמה משקיים במדינת ישראל, במחירים יותר נמוכים, ולא מבינים למה.

כרמל שאמה-הכהן: כלומר, למה החברות האלה לא רוצות למכור בישראל.

כרמל שאמה-הכהן: וחלק מהעניין היה הקושי לאשר סוג.

כרמל שאמה-הכהן: מספר יבואנים מצומצם עסק בכך.

כרמל שאמה-הכהן: וכשיש ריכוזיות בענף, חוסר בתחרות, חסמי כניסה, ועלויות – בסוף אנחנו מקבלים את המכשירים, שמיליארדים מהם נמכרים בעולם – או מאות מיליונים – בעיכוב של כמה חודשים לארץ, בעלויות וללא תחרות אמתית.

כרמל שאמה-הכהן: הצו שאתה מבקש מאתנו לאשר היום מסיר את כל החסמים האלו, פותח את שוק המכשירים, ציוד הקצה, לתחרות מלאה.

כרמל שאמה-הכהן: בעצם לייבא מכשיר סלולר זה בערך כמו לייבא ספר ב"אמזון", או כמו כל ציוד אלקטרוני פשוט אחר, וכך זה צריך להיות.

כרמל שאמה-הכהן: צריך לשים לב היום, שלאחר המהפכה המבורכת – שאתה הבאת את מחירי הסלולר לדבר כפי יכולתך וסמס כפי יכולתך ב-99 ש"ח – היום עלות מכשיר חודשית היא בערך כמו עלות חשבון מקסימאלית.

כרמל שאמה-הכהן: כלומר, בעבר, עוד איכשהו הפרופורציה היתה שונה לגמרי, היום, המקטע הזה של העלות לצרכן של ציוד הקצה, הפכה להיות חלק משמעותי בעלות החודשית של התקשורת הסלולארית.

כרמל שאמה-הכהן: לכן אין תרופה טובה יותר מאשר פתיחה והסרת חסמים ותחרות מלאה.

כרמל שאמה-הכהן: ומאחר ואנחנו לא עוסקים פה לא בציוד ביטחוני, ולא בציוד חבלה, אין צורך באישורים המרובים האלה.

כרמל שאמה-הכהן: ולא פעם יצא לי – ולא הבנתי על מה מדברים – היו פונים יבואנים, יבואנים מקבילים, והיו זועקים כמה קשה, וכמה מעכבים אותם, וכמה סרבול, סחבת בסוגיה הזו.

כרמל שאמה-הכהן: והנה, מסתבר שאפשר גם בלי זה.

כרמל שאמה-הכהן: תבורך.

כרמל שאמה-הכהן: רשות הדיבור שלך.

משה כחלון: תודה רבה אדוני היושב-ראש.

משה כחלון: לאה, מנהלת הוועדה, ליועץ המשפטי, הנהלת הוועדה, זו הזדמנות גם להגיד לכם תודה רבה על שיתוף הפעולה היוצא דופן שלכם למען הצרכנים, בוא נגיד.

משה כחלון: עם משרד התקשורת, אבל, באמת, למען הצרכנים.

משה כחלון: אני חושב שהוועדה הזאת – בנוסף לכל המטלות החשובות שלה, שזה כל הכלכלה, ותחבורה, ותשתיות, וגז, וחקלאות – חרטה על דגלה לסייע לצרכנים במדינת ישראל.

משה כחלון: ואין מקום יותר מתאים, ואין אכסניה יותר טובה מוועדת הכלכלה כדי לעשות את זה.

משה כחלון: אדוני היושב-ראש, אני רוצה לומר לך שאתה מוביל את זה גם בכבוד גדול וגם במקצועיות - - -

קריאה: בזרוע נטויה.

משה כחלון: בזרוע נטויה זה כשחותכים את הים.

משה כחלון: אנחנו לא חתכנו את הים, אבל אנחנו הבקענו פה הרבה דברים יחד אתך, כרמל, זו הזדמנות לומר לך תודה, כי, לצערי, לא יוצא לי להגיע לכאן הרבה.

משה כחלון: לגבי התקנות של היום, כפי שרמזת, אדוני היושב-ראש, היינו במצב ממש בלתי אפשרי.

משה כחלון: מה זה מצב בלתי אפשרי?

משה כחלון: לפני כשנתיים הייתי בתערוכת סלולר בברצלונה.

משה כחלון: מסתובבים – תערוכה, אתה מסתובב, מסתכל.

משה כחלון: אני רואה דוכנים אדירים של מכשירי סלולר, באמת, מרשימים – "סמארטפונים", בכל הרמות, מהמכשיר הכי פשוט עד ה"סמארטפון" הכי מתוחכם.

משה כחלון: ואני רואה שם שהמחירים שונים בעשרות אחוזים.

משה כחלון: לא הבנתי את זה.

משה כחלון: ואז שאלתי שם את היבואנים, או את המציגים – למה אתם לא מוכרים בארץ?

משה כחלון: הוא אמר לי: שמע, זה בלתי אפשרי להיכנס לארץ.

משה כחלון: ואז כמובן המשכנו עם בדיקות שלנו במשרד.

משה כחלון: מסתבר שהחסם הזה שדיברת עליו, החסם הזה של בדיקות ואישורם, יוצר קבוצה מסוימת של אנשים, של קבוצות, שרק הן יכולות לייבא אותן.

משה כחלון: ואז שוב, גם פה אנחנו רואים שוק סגור, שרק הקבוצות האלה יכולות לייבא אותם.

משה כחלון: כולם למעשה יכולים לייבא, אבל הם צריכים לעבור "ויה דולורוזה", צריכים לעבור ייסורים כאלה, שבדרך הם כבר מתייאשים.

משה כחלון: הם מתייאשים, ושוב השוק מחולק למספר קטן של חברות מרכזיות.

משה כחלון: תמיד יש פרללי, ותמיד יש פה ותמיד יש שם, ואפשר לקנות בכל מיני "איביי", ו"אמזון" – זה לא מה שאתה רוצה.

משה כחלון: אבל המרכזי, זה היבואנים הגדולים שצריכים להיכנס לשוק.

משה כחלון: שני החסמים הגדולים היו שצריך פעם אחת לעשות אישור סוג במשרד התקשורת.

משה כחלון: והדבר השני היה רישיון סחר.

משה כחלון: אנחנו בתקנות האלה מסירים אותם.

משה כחלון: חשוב לציין שלא יהיה פה איזה שוק פרוץ.

משה כחלון: יהיו פה מכשירים שעברו תקנים – אירופאי או אמריקאי – זאת אומרת, המכשירים האלה נבדקו כבר.

משה כחלון: אנחנו לא עושים בדיקה על בדיקה על בדיקה, המכשירים האלה כבר נבדקו, וייכנסו לארץ.

משה כחלון: ההיגיון אומר שאם מגיעים מיליון-שני מיליון תיירים לארץ בשנה עם המכשירים שלהם, ולא נופלת פה שום מערכת ולא קורה כלום, אז לא נראה לי רציני לטעון שהמכשירים האלה יכולים לפגוע במערכות תקשורת, או במערכות צבא, או במערכות אחרות.

משה כחלון: לכן קיבלנו את ההחלטה במשרד התקשורת להקל.

משה כחלון: ואני חושב שזה הכיוון של השוק.

משה כחלון: אם אנחנו רוצים תחרות, ואנחנו רוצים מחירים סבירים, ולהקל על הציבור במדינת ישראל את יוקר המחייה, צריכים לפתוח את השוק הזה.

משה כחלון: צריכים להפסיק עם השיטות הישנות האלה, אפילו הפרימיטיביות האלה, שכל דבר המדינה צריכה לבדוק, והמדינה צריכה להיות מעורבת, והמדינה, והמדינה, והמדינה, והמדינה, והמדינה.

משה כחלון: למדינה יש תפקידים.

משה כחלון: התפקיד שלה זה לא לבדוק מכשיר סלולר.

משה כחלון: ולכן קיבלנו את ההחלטה הזאת.

משה כחלון: אני מאוד מקווה שהקיצור הזה של הבירוקרטיה יגרום למגוון גדול מאוד של מכשירים, יגרום לכך שיהיה ריבוי של יבואנים.

משה כחלון: בכל מקום אפשר יהיה לקנות מכשיר ב-200 שקלים, 180 שקלים, 150 שקלים, לקנות עוד SIM, להלביש, ובזה לגמור את העסק.

משה כחלון: להפסיק להפוך את כל הנושא הזה של מכשיר סלולר כאילו אתה קנית איזו דירה, עם 500 דפים, וחתימות, ועורכי דין, והצהרות, ותצהירים.

משה כחלון: שום דבר.

משה כחלון: מכשיר סלולר, רבותי, הוא דבר מאוד פשוט.

משה כחלון: מכשיר – 250-200 שקל, SIM, נגמר העסק, ותתחיל לדבר, ובזה לגמור את העניין.

משה כחלון: אי-אפשר להמשיך ככה.

משה כחלון: אי-אפשר להמשיך עם כל הפטנטים האלה – תתחייב 130 ראשונים זה זיכוי מכשיר, 70 שקלים אחרונים זה זיכוי זמן אוויר, אבל דיברת בלילה ולא דיברת בבוקר, אבל דיברת 90 ולא 95, אז לכן אתה תשלם 103.

משה כחלון: הדברים האלה צריכים לעבור מן העולם.

משה כחלון: הדברים האלה צריכים לעבור.

משה כחלון: וזה התפקיד שלנו להעביר את זה מהעולם.

משה כחלון: ועכשיו הגענו למצב עם המכשירים, שאיך אמר יושב-ראש הוועדה?

משה כחלון: שעכשיו כבר המכשיר עולה יותר מהדקות.

כרמל שאמה-הכהן: מחשבון בלי הגבלה, כלומר, כמה שלא תדבר, לא תעבור את עלות המכשיר.

משה כחלון: כן.

משה כחלון: זה משהו פחות או יותר כמו שהמים של המרק עולים יותר מהבשר.

משה כחלון: ולכן הדברים האלה צריכים להסתיים.

משה כחלון: ואני חושב שזו הזדמנות לסיים את זה.

משה כחלון: אנחנו נפתח את השוק, נפתח ייבוא, כמובן, עם מגבלות.

משה כחלון: אני מבין שלצבא יש כל מיני הסגות.

משה כחלון: אבל גם חשוב לי להגיד לאנשי הצבא – יש לי כבוד והרבה הערכה אליכם ולדאגה שלכם.

משה כחלון: אבל אני חושב שגם הגיע הזמן – לפחות במוצרים אזרחים – שתתאימו את עצמכם לאזרחות.

משה כחלון: אנחנו מדינה שיש לה צבא, זה לא צבא שיש לו מדינה.

משה כחלון: ולכן אתם תחליטו אם מכשיר כזה ייכנס או מכשיר כזה לא ייכנס, אני לא יודע, אתם רוצים לגעת בכל דבר.

משה כחלון: מספיק אתם עושים לנו צרות עם התדרים, והשוק האזרחי בפיגור בגלל זה שהצבא תופס תדרים שהוא לא צריך אותם.

משה כחלון: אני אחרון שאבוא בטענה לצבא אם הוא צריך משהו לצרכים ביטחוניים.

משה כחלון: אבל, באמת, יש פה איזו הגזמה, ואני חושב שגם הטענות שלכם בעניין הזה של המכשירים הן טענות מופרכות.

משה כחלון: אז תתאמצו עוד קצת ותיתנו לציבור בישראל ליהנות מתחרות, ממחירים נוחים, וממכשירים מתקדמים.

משה כחלון: תודה רבה.

כרמל שאמה-הכהן: כן, בבקשה, למישהו יש משהו כללי לומר בעניין, או לגשת להקראה?

כרמל שאמה-הכהן: נא להקריא בבקשה.

יורם פרימרמן: כללי.

כרמל שאמה-הכהן: כללי?

כרמל שאמה-הכהן: בבקשה.

כרמל שאמה-הכהן: מי כבודו?

יורם פרימרמן: שמי יורם פרימרמן, אני סמנכ"ל הנדסה ושירות ב"יורוקום", תקשורת סלולארית, יבואנית "נוקיה".

יורם פרימרמן: אני גם יושב-ראש חטיבת מוצרים סלולאריים בשלכת השר.

יורם פרימרמן: הדירקטיבה לפיה משרד התקשורת פותח את השוק ומבטל למעשה את שני החסמים – אישור הסוג מצד אחד, ורישיון הסחר מהצד השני – היא דירקטיבה שנכנסה לתוקף באירופה ב-1999.

יורם פרימרמן: עם כניסת הדירקטיבה, למעשה, באירופה הגבירו את הנושא של האכיפה, מכיוון שהבינו באירופה שקיימת סכנה שייכנסו מכשירים שלא עומדים בתקינה, היות ואין חסמי כניסה, וחייבים למצוא את המכשירים האלה כי במקרה הטוב, המכשירים האלה לא יפעלו טוב או יפריעו לרשת הסלולארית.

יורם פרימרמן: במקרה הרע, הם מהווים איזשהו סוג של סכנה למשתמש.

יורם פרימרמן: השאלה כאן היא האם מתכוונת החקיקה, או הדירקטיבה הישראלית, למנוע את התופעה הזאת על-ידי כך שתבצע אכיפה.

כרמל שאמה-הכהן: כן.

נתי שוברט: שלום, שמי נתי שוברט.

נתי שוברט: אני סמנכ"ל ספקטרום במשרד התקשורת, ותחום יחידות הקצה הוא נושא בטריטוריה שאני ממונה עליה.

נתי שוברט: לשאלתו של מר פרימרמן, משרד התקשורת, בהתארגנות בעניין התקנות האלה, למד גם את הדירקטיבה ומכיר אכן את הנהוג באירופה מבחינת הצורך בפיקוח ואכיפה.

נתי שוברט: ויש אצלנו במשרד אגף פיקוח ואכיפה על מערך התקשורת, שזה יהיה באחריותו.

נתי שוברט: הוא מכיר את הנושא, והוא ייקח את זה על עצמו, כשם שהוא לוקח על עצמו לפקח על חברות מפעילות – אנחנו מדברים בתחום הסלולר, כל חברות התקשורת למעשה, בעלות הרישיונות, כפופות לפיקוח של אותו אגף.

נתי שוברט: והוא גם יטפל באכיפה בנושא יחידות קצה רט"ן - - - הדיון היום.

כרמל שאמה-הכהן: כן.

רז הילמן: איך הולכת להיות הפרוצדורה?

רז הילמן: נניח שאני היום רוצה להתחיל לייבא מכשירים סלולאריים, לא מספיק היה ברור לנו מהצו מה התהליכים שנצטרך לעבור, האם יש איזשהו תצהיר שאני אמור לחתום עליו לגבי המידע בדרישות כאלה ואחרות?

רז הילמן: איך הכוונה שלכם ליישם את זה?

נתי שוברט: בהקראה אתה תראה, ואחר כך, אם עדיין לא תבין, אז נענה.

כרמל שאמה-הכהן: כן.

ביטון: אשר ביטון, ראש ענף - - - מנהל הספקטרום – התדרים של הצבא.

ביטון: נושא חשוב שאני רוצה להתייחס אליו לעניין הרפורמה, חשוב להבין שאנחנו קודם כל לא מתנגדים לצו במתכונתו הנוכחית ולנוסח שבו הוא מוצע.

ביטון: טכנית, עקרונית, אם אכן היבואנים יעמדו בנוסח הצו כמו שהוא כתוב היום, לדעתנו לא אמורה להיות בעיה שבמסגרתה תהיה איזושהי הפרעה לציוד צבאי.

ביטון: חשוב לציין – בהמשך למה שנאמר כאן – שההפרעה לא חייבת להיגרם היום לציוד שנמצא ופועל בשטח כתוצאה ממיליון או שניים תיירים לדוגמא.

ביטון: כי הרבה מאוד מהציוד שהצבא מתכוון להפעיל – אני לא רוצה לרדת לפרטים מפאת הסיווג – הוא לא ציוד שעובד בשגרה, אלא מוכן ביום פקודה לחירום, ויכול להיגרם מצב שבו הכנסה של מכשירים לא תקניים בהמונים – ולכמות יש משמעות חשובה מאוד – תיגרם הפרעה ופגיעה במערכות ביטחוניות מאוד חשובות שמחכות ליום הדין.

ביטון: ולכן אני גם רוצה להצטרף למה שנאמר כאן, ורוצה לחזק את העניין הזה, לעניין האכיפה.

ביטון: אם קודם יבואן נדרש היה להציג את הפרמטרים של המכשירים שהוא הולך להביא, ולקבל אישור סוג – וזה לא חייב להיות משהו בירוקרטי ארוך, "סאמסונג S3" קיבל אישור בשבוע מהיום שהונח על שולחנם של האנשים היקרים פה, שאנחנו עובדים איתם בצמידות ובשקיפות.

ביטון: תוך שבוע.

ביטון: אם קודם הם היו צריכים להציג ואז גורם מקצועי בודק אותם, היום, שום גורם מקצועי לא הולך לבדוק את העניין הזה.

ביטון: זאת אומרת, מי שיש לו אישור כייבואן יוכל להכניס מכשירים.

ביטון: אף אחד לא מסתכל על ספציפיקציות לוודא שהם עומדים בתקינה.

ביטון: כמו שנאמר כאן, כמו שבאירופה ובכל מדינה מתוקנת מסתכלים על הדברים האלה.

ביטון: ואנחנו חוששים שאז נאבד את הרסן, וייכנסו אלפי מכשירים שעשויים לגרום – מכשירים מסוימים, לא כל מכשיר – ביום הדין הפרעה חמורה לתפקוד של מערכות צבאיות.

ביטון: ולכן אנחנו כן מבקשים לראות שהצו הזה כמו שהוא, רק מחוזק לעניין האכיפה.

ביטון: כמו שנאמר כאן, הולכת להיות אכיפה, אולי, אבל צריך להבין שאכיפה לאחר שהמכשירים עוברים את המכס ונכנסים לארץ היא קצת מאוחרת מידי.

ביטון: ולהוציא מכשירים החוצה – אנחנו מכירים את זה מדוגמא מאוד פופולארית היום, מעולם אחר – להוציא מכשירים במטוסים מחוץ לגבולות המדינה יהיה מאוד קשה.

ביטון: צריך לדאוג לפני.

כרמל שאמה-הכהן: כן.

כרמל שאמה-הכהן: יש לי שאלה למשרד, לגבי השירות – אפשר יהיה לייבא מכשירים בלי יכולת של מתן שירות ללקוחות?

נתי שוברט: הדבר לא אפשרי.

נתי שוברט: היום, תקנות משרד התמ"ת – הגנת הצרכן, שירות בזמן אחריות ולאחר אחריות – הן חלות על כל דבר שמשווק לציבור.

נתי שוברט: לאו דווקא ספציפית לגבי טלפון סלולארי, אלא גם על טלפון סלולארי, כמו כל מוצר צריכה אחר, כל מוצר אחר שאני קונה.

כרמל שאמה-הכהן: מה מבטיח – אם אני מחר נולך ומייבא קונטיינר של מכשירים מסוג מסוים, חברה שעוד לא קיימת בארץ, אני רוצה להכניס אותה לארץ, אני מתחיל למכור אותם לאנשים, מי מוודא שיש גם שירות אם יש תקלה?

קריאה: אף אחד.

נתי שוברט: כל זה כלול במסגרת הפיקוח והאכיפה.

נתי שוברט: אבל החובה הזאת חלה עליו - - -

נתי ביאליסטוק כהן: - - - שמפקח על זה כשנכנס מיקרוגל לארץ או מקרר - - -

כרמל שאמה-הכהן: אבל שם זה משהו שיש הסדר - - -

משה כחלון: סליחה רגע, אדוני היושב-ראש, לגבי התקנות, זה לא רלוונטי.

משה כחלון: אנחנו לא הגנת הצרכן.

משה כחלון: משרד התקשורת בודק היום אישור סוג ונותן רישיון סחר.

משה כחלון: הוא לא אומר לו תן לי נקודות שירות.

משה כחלון: יש פה אנשים אחרים שמתעסקים עם זה.

משה כחלון: זאת אומרת, גם אם היום אנחנו לא משנים את התקנות, זה נשאר אותו דבר.

כרמל שאמה-הכהן: כלומר, אתם לא בדקתם מה קורה עם העניין של השירות.

משה כחלון: אנחנו לא בודקים שירות, הבנתי שיש גם טענות על כך שייכנסו מכשירים משומשים לארץ.

אלי מצביץ: נכנסים.

משה כחלון: נכנסים, אבל גם זה לא דרך משרד התקשורת.

משה כחלון: בעבר לא עסקנו בזה, בעתיד לא נעסוק בזה.

משה כחלון: אנחנו עוסקים בהסרת חסמים בירוקראטיים, לטענתנו, שבזמנו הם היו טובים, רלבנטיים, היום הם צריכים קצת להתעדכן ולעדכן, וזה מה שאנחנו עושים היום.

כרמל שאמה-הכהן: יש פה נציג של האוצר?

כרמל שאמה-הכהן: רשות המסים?

כרמל שאמה-הכהן: אם תוכל להצטרף אלינו לדיון.

כרמל שאמה-הכהן: אני הייתי רוצה לשאול אותך את השאלה הבאה: למיטב זכרוני, המדינה הצהירה, האוצר הצהיר, על הפחתת מסי הקנייה על מכשירים סלולאריים, וזה מועד שנדחה מעת לעת.

כרמל שאמה-הכהן: נכון, אני זוכר היטב?

יעקב בוזו: כן.

כרמל שאמה-הכהן: מה שיוצר היום מצב – על-פי פניות שקיבלנו בוועדה – כמות המכשירים הסלולאריים הרשמיים שנכנסת למדינת ישראל ירדה באופן דרמטי, כך אנחנו מבינים.

כרמל שאמה-הכהן: הנתונים האלה מאומתים גם אצלכם ברבעון האחרון?

יעקב בוזו: כן.

כרמל שאמה-הכהן: כן?

יעקב בוזו: שהכמות ירדה?

אלי מצביץ: כסף שנכנס.

כרמל שאמה-הכהן: כלומר, יש טענה – בגלל הפער של המיסוי, ובגלל כנראה אולי אכיפה לא מספיקה, או בקרות לא מספיקות – שנכנסים הרבה מכשירים במסלול שחור למדינת ישראל.

כרמל שאמה-הכהן: כלומר, בלי לשלם את המס.

כרמל שאמה-הכהן: נוצרה תעשייה של הברחה, של שיווק של מכשירים שלא משלמים עליהם מסי קנייה וגם לא מע"מ.

כרמל שאמה-הכהן: וזה יוצר שוק שחור עם גורמים מאוד בעייתיים שמשתלטים על התחום הזה.

כרמל שאמה-הכהן: גם נזק להכנסות המדינה, וזה גם גומר – אנחנו הרי רוצים לייצר עכשיו תחרות בשוק הזה, שייכנסו גורמים קטנים ובינוניים ויקימו תחרות בשוק, ויהוו מגוון.

כרמל שאמה-הכהן: אם המצב הזה ימשך, מצד אחד, שמסי הקנייה, ההפחתה שלהם נדחית, ומצד שני אין אכיפה מספיקה על ייבוא של הציודים האלה, כלומר, אפשר להכניס יחסית בקלות.

כרמל שאמה-הכהן: אנשים עדיין צורכים מכשירים.

כרמל שאמה-הכהן: מאיפה הם צורכים את המכשירים האלה?

כרמל שאמה-הכהן: אם יש ירידה דרסטית בכמות המדווחת, הרשמית של מכשירי סלולר שנכנסים לישראל, מאיפשהו החור הזה אמור להתמלא.

כרמל שאמה-הכהן: אם החור הזה מתמלא בשוק שחור, גם אתם מפסידים, גם אנחנו – משרד התקשורת והכנסת – שרוצים להכניס את השחקנים הקטנים והבינוניים החדשים, שיהיו רשתות של שיווק של מכשירים סלולאריים, יבואנים מקבילים, יבואנים חדשים.

כרמל שאמה-הכהן: יהיה להם קשה כי אם כל אלה הולכים בדרך הישרה, משלמים גם מע"מ, משלמים מכס, נוצר כבר פער של 30% בינו לבין אותו אחד שפועל בתנאים של שוק שחור.

כרמל שאמה-הכהן: אתם ערים?

כרמל שאמה-הכהן: אתם בודקים את התופעה הזו?

כרמל שאמה-הכהן: יש לכם נתונים?

כרמל שאמה-הכהן: זה מה שאני רוצה לשמוע ממך.

יעקב בוזו: כן, אנחנו קודם כל בודקים עכשיו גם את ההמלצה שהיתה בוועדת טרכטנברג לבטל את מסי הקנייה בשיעור של 15% על המכשירים.

יעקב בוזו: ולכן אנחנו בוחנים את ההחלטה הזו בשני היבטים – היבט אחד הוא התחרותיות, וההיבט השני הוא הכנסות המדינה.

יעקב בוזו: אנחנו עכשיו ניערך לקראת התקציב של 2013, ואז נבחן.

יעקב בוזו: יש פה משמעות של הפסד הכנסות.

כרמל שאמה-הכהן: מה סך ההכנסות מהתחום הזה של מס הקנייה?

יעקב בוזו: בשנת 2011 זה היה כ-500 מיליון שקל לשנה.

כרמל שאמה-הכהן: רק מסי הקנייה.

יעקב בוזו: כן.

יעקב בוזו: צריך לחשוב אם רוצים לבטל את - - -

כרמל שאמה-הכהן: כמה יש במחצית הראשונה של 2012 עד היום?

יעקב בוזו: המחצית עדיין לא הסתיימה, אבל יש בערך 180.

כרמל שאמה-הכהן: באמת יש ירידה משמעותית.

יעקב בוזו: אז אנחנו עכשיו נבחן את כל הנושא הזה, על כל ההיבטים.

משה כחלון: ירידה בכמות המכשירים או שהסוגים הזולים יותר נכנסו?

כרמל שאמה-הכהן: להיפך, הרמה של המכשירים, המחיר שלהם עלה כי יותר "סמארטפונים" - - -

משה כחלון: אז פחות מכשירים נכנסים?

כרמל שאמה-הכהן: ברור.

כרמל שאמה-הכהן: רשמית נכנסים פחות, הרי בפועל אנחנו יודעים שלא.

כרמל שאמה-הכהן: אין בן אדם שהולך עם מכשיר - - -

יעקב בוזו: אבל השאלה היא התחלופה.

כרמל שאמה-הכהן: לא, אנחנו יודעים מעדויות שקם לזה ענף שלם של תעשייה שחורה.

כרמל שאמה-הכהן: יש את החנויות האלה בתל-אביב, אתה הולך ואתה רואה.

כרמל שאמה-הכהן: ומי שבקי בענף, פעילים בענף, ובאים ומתלוננים.

כרמל שאמה-הכהן: הם לא באים מהכובע של המדינה, הם לא מבקרי המדינה, והם לא נציגים של רשות המסים.

כרמל שאמה-הכהן: הם אומרים זה הורג אותנו, אנחנו לא יכולים להתחרות.

כרמל שאמה-הכהן: אנחנו שומרי חוק.

כרמל שאמה-הכהן: אנחנו משלמים מכס, אנחנו משלמים מע"מ, אנחנו באים להתחרות, אנחנו לוקחים חנות, הם פותחים חנות לידנו – או לא רחוק מאתנו – והם פשוט מציעים את המכשיר בצורה יותר זולה כי אין להם את כל עלויות המיסוי.

כרמל שאמה-הכהן: אתם מפסידים, כולם מפסידים מהסיפור הזה, רק המבריחים מרוויחים.

כרמל שאמה-הכהן: והם אפילו הציגו בפני את השיטה איך זה עובד, הרי בסוף מישהו קונה את המכשירים, הוא צריך חשבונית.

כרמל שאמה-הכהן: אז יש איזו שיטה עם כרטיסי חיוג שמוציאים – אתם צריכים, פשוט אם תרצו, אני אפנה אליכם את החומרים האלה.

כרמל שאמה-הכהן: זו פשוט תעשייה מדהימה.

כרמל שאמה-הכהן: ואני רואה שגם הכנסות המדינה נפגעו בהיקף לא זניח.

כרמל שאמה-הכהן: אז צריך לחשוב באמת האם היתרון הזה של המיסוי כמקור הכנסה למדינה, גם כשיש המלצה כללית לבטל, בטרכטנברג, וזו גם היתה העמדה של הכנסת, לדעתי, בחוק ההסדרים הקודם – האם זה נכון לבצע את זה, ואז אתה שומט את היתרון, או שאתה באמת יודע לגבות מס אמת מכולם ולפקח על מה שנכנס למדינה.

כרמל שאמה-הכהן: אם לא, אתה רק נותן יתרון לחבר'ה הלא טובים, ואתה פשוט מושך את החבר'ה הטובים למטה.

כרמל שאמה-הכהן: זה המצב, אולי זה מצריך דיון נפרד.

כרמל שאמה-הכהן: אנחנו נשקול את זה, שתבואו עם נתונים.

אלי מצביץ: אפשר, ברשותכם?

כרמל שאמה-הכהן: כן.

אלי מצביץ: אלי מצביץ, אני גם מנהל אופרציה של יבואן מורשה במדינת ישראל הרבה שנים.

אלי מצביץ: והמצב ההוא פשוט בלתי נסבל.

אלי מצביץ: אנחנו לא מסוגלים להתמודד, אנחנו לא מסוגלים להתחרות.

אלי מצביץ: אנחנו אוהבים תחרות, אנחנו יודעים להתמודד עם תחרות שווה ובריאה.

אלי מצביץ: אנחנו יודעים לתת Fight לכל אחד שירצה לבוא ולהביא מכשירים.

אלי מצביץ: אנחנו לא יודעים להתמודד עם אנשים שמבריחים.

אלי מצביץ: וזה לא מזוודות, חברים, בואו לא נתבלבל.

אלי מצביץ: הכמויות הן לא מזוודות, נכנסות פה כמויות אדירות, ואלו "סמארטפונים" יקרים.

אלי מצביץ: לא מבריחים מכשיר של 100 או 200 שקל, לא שווה.

אלי מצביץ: המדינה מפסידה גם הכנסות ממע"מ – ברגע שמבריחים, זה 31% הפרש בין הפערים, אז בואו נשווה שווה עגבניות לעגבניות.

אלי מצביץ: אנחנו יודעים להתמודד עם תחרת, אין בעיה, אנחנו קונים מיצרנים, אנחנו מקבלים הנחות, הכמויות הן יפות.

אלי מצביץ: כולם יכולים לחיות מזה ולהרוויח כסף.

אלי מצביץ: בהנחה שזה שווה מול שווים.

אלי מצביץ: למדינה – הכנסות מהמסים ירדו ב-60% לעומת שנה שעברה, חודש מול חודש.

כרמל שאמה-הכהן: 60% ירידה?

כרמל שאמה-הכהן: חודש מול חודש?

אלי מצביץ: כן, 60% ירידה, חודש מול חודש.

אלי מצביץ: אז מה, עם ישראל הפסיק לקנות "סמארטפונים"?

אלי מצביץ: כנראה שלא.

אלי מצביץ: אבל הם פשוט לא נכנסים.

אלי מצביץ: אנחנו לא יודעים להתמודד עם זה.

אלי מצביץ: אנחנו באנו לפה כדי להרים פה דגל שהמדינה מפסידה ממע"מ.

אלי מצביץ: גם מסי הקנייה ירדו לטמיון, וכמובן גם המע"מ.

כרמל שאמה-הכהן: זה גם הורג את התחרות.

אלי מצביץ: אין תחרות פה - - -

כרמל שאמה-הכהן: ברור.

אלי מצביץ: ברור.

אלי מצביץ: כולם רוצים להרוויח, וזה בסדר.

אלי מצביץ: כולם ניהלו עסקים – אנחנו מבינים את זה.

אלי מצביץ: אנחנו לא יודעים להתמודד עם פערים של 30% ממחיר הבסיס.

אלי מצביץ: אף אחד לא יודע.

אלי מצביץ: והשוק הוא תחרותי, תאמינו לי.

אלי מצביץ: אתם רואים את המחירים יורדים כל הזמן.

אלי מצביץ: המפעילים מורידים מחירים, כולם מורידים.

אלי מצביץ: כולם רוצים למכור.

אלי מצביץ: אז השוק עושה את שלו.

אלי מצביץ: אנחנו לא יודעים להתמודד עם פער של 30% בבסיס.

אלי מצביץ: ולצערי, לא עושים מספיק כדי לאכוף את זה.

אלי מצביץ: אנחנו עובדים על-פי החוקים, משלמים את המסים שלנו, אנחנו גם משלמים את כל התקינות שיש בדרך, מה שלא חל על יבואנים שלא עושים זאת, בוא נגיד ככה.

כרמל שאמה-הכהן: איזה מכשירים אתה מייצג?

אלי מצביץ: "סוני", "סוני אריקסון".

אלי מצביץ: קשה לנו מאוד להתמודד, כי פשוט התחרות לא שווה.

אלי מצביץ: אז אנחנו בעד תחרות.

אלי מצביץ: אני בעד תחרות.

אלי מצביץ: אני יודע להתמודד עם תחרות, אין לי שום בעיה.

כרמל שאמה-הכהן: כלומר, אתה מזהה בשוק את המכשירים שאתה מייבא באופן רשמי - -

אלי מצביץ: ברור.

כרמל שאמה-הכהן: - - במחירים שאתה כיבואן לא יכול להתחרות בהם?

אלי מצביץ: חד משמעית.

אלי מצביץ: אני רואה את המחיר – אם אני פותח, בוא נגיד, ב"זאפ" ורואה את המחיר, אם אני קונה במחיר הזה, אני אומר אני קונה טוב.

אלי מצביץ: זו המציאות שלנו.

משה כחלון: וזה הכול הברחות.

אלי מצביץ: ברור.

אלי מצביץ: וזה לא מזוודות.

כרמל שאמה-הכהן: אלו כמויות שלא יכולות לבוא במזוודות.

אלי מצביץ: זה לא מזוודות.

אלי מצביץ: אי-אפשר להביא כמויות כאלה במזוודות, כי במזוודות גם לא מביאים באריזות מקוריות.

כרמל שאמה-הכהן: כי זה תופס מקום.

משה כחלון: ומה המכס אומר על זה?

משה כחלון: למרות שזה לא הדיון של תקנות נישום - - - אבל זה מעניין.

כרמל שאמה-הכהן: אבל זה מאוד נוגע לזה.

אלי מצביץ: נלחמים, אנחנו מנסים.

אלי מצביץ: אני חושב שהתעשייה היא מאוד גדולה.

אלי מצביץ: תעשייה מאוד-מאוד גדולה.

משה כחלון: בקיצור, מה, בנמלים, קונטיינרים?

אלי מצביץ: אני לא רוצה כי אני לא יודע, אבל זה תפקיד המכס.

יעקב בוזו: השאלה אם זה גם יבוא אישי או יבוא מסחרי.

יעקב בוזו: צריך לקבל נתונים.

כרמל שאמה-הכהן: טוב, בסדר.

כרמל שאמה-הכהן: אז אנחנו הערנו את תשומת ליבו של נציג רשות המסים.

אלי מצביץ: חשוב לנו – לא ממקום לא נעים – אני בעד תחרות, אני יודע להתמודד.

אלי מצביץ: אין בעיה עם תחרות.

אלי מצביץ: יש בכל תחום תחרות, וזה בסדר, אבל על בסיס שווה.

אלי מצביץ: באנגליה, ראינו, הורידו את מס הקנייה, אנשים פשוט שילמו יותר מע"מ.

אלי מצביץ: המדינה תראה את זה ישר.

כרמל שאמה-הכהן: כלומר, באנגליה, כשהפחיתו את מסי הקנייה על סלולארי, ההכנסות ממע"מ קפצו?

אלי מצביץ: חד משמעית.

אלי מצביץ: אתה צודק במאה אחוז.

אלי מצביץ: אתה צודק.

אלי מצביץ: ברור לי שכשיורידו את זה - - -

כרמל שאמה-הכהן: גם לא יבריחו.

אלי מצביץ: אין Incentiveלהבריח.

כרמל שאמה-הכהן: אין Incentiveלהבריח, כי ברגע שבאנגליה הורידו את מס הקנייה - - -

אלי מצביץ: כשאתה בא ואומר: אני לא גובה, ואיש הישר בעינו יעשה, אתה יודע לקנות בזול?

אלי מצביץ: תביא, בוא תמכור, תתמודד בשוק, זה בסדר.

אלי מצביץ: אבל בוא נתמודד על בסיס שווה.

אלי מצביץ: תורידו את המסים, הכנסות המע"מ יעלו מכולם כי אין Incentive.

אלי מצביץ: יש פה 31%, זה המון.

אלי מצביץ: יש מדינות שבחרו לעשות דבר אחר.

אלי מצביץ: בטורקיה אמרו אנחנו לא יכולים להתעלם, ההכנסות ממסים הן נדבך מהותי מהכנסות המדינה – מסלולר, כמובן – אז הם החליטו שכל אחד יצהיר על IMEI.

אלי מצביץ: לכל אזרח מותר להביא מה שהוא רוצה.

אלי מצביץ: תצהיר.

אלי מצביץ: לא הצהרת במכס – המפעיל הסלולארי לא יחבר אותך.

אלי מצביץ: כל מפעיל.

אלי מצביץ: ואז אתה סוגר גם את זה.

אלי מצביץ: זאת אומרת, יש דרכים לטפל בזה.

אלי מצביץ: אצלנו הכול פרוץ.

כרמל שאמה-הכהן: כלומר, אתה מדבר על יבוא אישי-אישי.

אלי מצביץ: אישי, מסחרי – מה שתרצה.

כרמל שאמה-הכהן: כלומר, מי שקנה באופן אישי - - -

אלי מצביץ: לא הצהרת – אל תשלם מכס, תצהיר.

אלי מצביץ: לא הצהרת, לא תוכל לחבר את זה לרשת, כל רשת MVNO, MNO– מה שתחליט.

כרמל שאמה-הכהן: לפני שאנחנו רודפים אחרי האזרחים הבודדים, בואו נגמור עם היבואנים השחורים.

אלי מצביץ: לא, לכולם.

אלי מצביץ: אני מדבר על כולם, וזה בסדר.

אלי מצביץ: אני בעד שתהיה תחרות שווה.

אלי מצביץ: תחרות, אבל שווה.

כרמל שאמה-הכהן: בסדר גמור.

כרמל שאמה-הכהן: הנושא עכשיו הובהר היטב, לפחות כבסיס להמשך דיון ספציפי בסוגיה הזו.

כרמל שאמה-הכהן: אנחנו עוברים להקראה.

כרמל שאמה-הכהן: כן.

יוליה מרוז: רק עוד שאלה, יוליה מרוז מ"פלאפון".

יוליה מרוז: עלתה פה הסוגיה של אישור סוג.

יוליה מרוז: אני חושבת שדווקא – אפרופו העניין הזה – הפרוצדורה הבירוקרטית שמשרד התקשורת דורש בשנים האחרונות היא מאוד מצומצמת, וזה סך הכול לא מהווה חסם מאוד מהותי.

יוליה מרוז: אני חושבת שהשינוי היותר מהותי שנובע מנוסח התקנות דווקא קשור לשירות ולתחזוקה.

יוליה מרוז: כי נכון שיש היום תקנות על-פי חוק הגנת הצרכן, ורישיון הסחר הקיים מפנה לתקנות האלה, אבל מעבר לכך, רישיון הסחר שקיים היום – למפעילי הסלולר לפחות – דורש עוד תנאי, שהוא ממש כתוב בתוך הרישיון עצמו, והוא התחייבות של המפעיל לתחזוקה ולאחזקת מעבדות; כולל הצגת הסכם שיש לנו עם ספק משנה שאיתו אנחנו עובדים כדי לתקן מכשירים, כדי לקיים מעבדות.

יוליה מרוז: אני רוצה רק להבין ממשרד התקשורת האם הדרישה הזאת יורדת כרגע מרישיון הסחר, ואם גם זה מועבר מעתה למסגרת האכיפה על-פי תקנות הגנת הצרכן, וכבר לא מהווה תנאי ברישיון הסחר.

נתי שוברט: תודה על השאלה יוליה.

נתי שוברט: ראשית, אני רוצה להגיד שכל העניין הזה של הדרישות שאכן קיימות היום, כל עוד לא התקבלו התקנות האלה בנושא רישיון סחר לגוף שמייבא את המכשירים, הן בבחינת – כמו שאומרים על גבר שהוא לובש מכנסיים ואז שם חגורה.

נתי שוברט: ואם החגורה תיפתח אז שם גם את הכתפיות, את ה"שלייקס".

נתי שוברט: ובסוף, אם גם זה לא יחזיק, אז הוא שם גם סיכת ביטחון.

נתי שוברט: אז מה שהיום בפועל – והשר כיוון לזה כשהוא הזכיר בירוקרטיה – המשרד לקח על עצמו להיות סיכת הביטחון, שבנוסף לכל מה שעושה משרד התמ"ת, שהוא קצת יותר גדול – בלשון המעטה – מכל משרד התקשורת גם יחד, לא כל שכן מאגף הספקטרום והעובד שחצי מהמשרה שלו היתה לעסוק ברישיון הסחר.

נתי שוברט: אז לסמוך על מה שהמשרד לקח על עצמו בהתנדבות, זה היה מוגזם, ועד היום הוא חלק מהקושי הבירוקראטי השר כיוון אליו.

נתי שוברט: לעניין עצמו.

נתי שוברט: עניינית, לגבי יוליה, מבחינת רישיונות הסחר – רישיון סחר שהוא תקף עד אשר תוקפו יגמר.

נתי שוברט: הוא כמו שהוא, וממילא ולא צריך לעשות בו יותר כלום.

נתי שוברט: כשיגמר התוקף שלו, כי אז ישונו גם התנאים שרשומים ברישיון הסחר, והתקנות יחולו גם על חברה מפעילה, כמו על יבואן שמייבא סוג מסוים של מכשיר.

נתי שוברט: זה יהיה אחיד לכולם.

משה כחלון: אדוני היושב-ראש, אני יכול משפט אחד?

כרמל שאמה-הכהן: כן.

משה כחלון: סמנכ"לית הרגולציה של "פלאפון" מאוד חוששת לשירות, שאולי לאזרחים לא יהיה שירות, לכן היא הזדעקה והגיעה לכאן ביום ראשון בבוקר, מוקדם, כדי לעמוד פה בשער ובפתח ולהגיד: רבותי, תיזהרו, יכול מאוד להיות שלא יהיה שירות לאזרחי מדינת ישראל.

משה כחלון: אז אני רוצה להרגיע אותך.

משה כחלון: טפלו אתם בשירות, תענו לאנשים בזמן, תמשיכו לתת תחנות שירות.

משה כחלון: וזה לא סוד, גברתי, שהמצב הנוכחי משרת אתכם, ואתם גובים מחירים גבוהים, הרבה מעבר למה שצריך.

משה כחלון: ולהגיע לכאן ולהגיד שזה יפגע בשירות של אחרים, ואתם הגעתם לכאן כדי - - -

יוליה מרוז: אני לא אמרתי את זה.

משה כחלון: מה אמרת?

משה כחלון: שלאנשים לא יהיה שירות.

יוליה מרוז: לא, שאלתי שאלה.

קריאה: בעקיפין.

משה כחלון: אז בואי, שימו את הדברים על השולחן.

משה כחלון: החגיגות האלה צריכות להיגמר.

משה כחלון: העושק הזה של הציבור צריך להיגמר, זה לא יעזור כלום.

משה כחלון: בסלולר, ובטלוויזיה, ובמכשירי הקצה – איפה שרק אפשר להרוג את הציבור הזה, הורגים אותו.

משה כחלון: איפה שרק אפשר.

משה כחלון: אז אם את רוצה לבוא לפה, תגידי שאתם תמשיכו לתת שירות מעולה, ותמשיכו לתת תחנות, וזה בסדר.

משה כחלון: אבל לבוא ולומר שהתקנות האלה, שיאפשרו לאזרחים לקנות מכשירים במחירים סבירים – ואני חושב שהיושב-ראש צודק, הבעיה המרכזית עדיין תישאר במסי הקנייה, שגם פה צריך להוריד את זה.

משה כחלון: עכשיו שמעתי על בעיה שלא שמעתי עליה אף פעם, זו פעם ראשונה, אדוני היושב-ראש, של - - -

כרמל שאמה-הכהן: זה בתחום הסמכויות של חברנו השר שטייניץ.

משה כחלון: כן, אבל בכל זאת, זה המשק שלנו וזה חשוב לנו.

משה כחלון: בואי נעשה סדר – כל אחד יהיה בסדר בפינה שלו.

משה כחלון: תמשיכו לתת שירות טוב, תמשיכו לתת תחנות שירות, והציבור ידע לרכוש, ואם לא, יש את הגנת הצרכן שייתן לו מענה.

כרמל שאמה-הכהן: כן.

מיטל בשרי: ראשית אני רוצה לברך את השר על התקנות האלה.

מיטל בשרי: ובהתייחס לדאגה של יוליה, אני רוצה להוסיף שגם היום מכשירים שנקנים, יש, קודם כל, אחריות של היצרן בשנה הראשונה.

מיטל בשרי: החברות האלה לוקחות ביטוח למרות שיש אחריות יצרן לשנה הראשונה, גובות גם על ביטוח שהחברות עושות שהוא לא כולל את הכול.

מיטל בשרי: דבר שני, עם פתיחת התחרות קמו חברות שעושות ביטוח בנפרד, ואחריות בנפרד, כך שאל לנו לדאוג לצרכנים בנושא הזה.

כרמל שאמה-הכהן: יוליה, את תמיד מוזמנת.

יוליה מרוז: תודה.

כרמל שאמה-הכהן: אבל אנחנו צריכים לעשות סדר, אין מה לעשות.

כרמל שאמה-הכהן: אפשר להתחיל להקריא את התקנות, בבקשה.

מהונד נאסר: "צו התקשורת (בזק ושידורים) (פטור מאישור סוג ופטור מרישיון סחר), התשע"ב-2012" "בתוקף סמכותי לפי סעיפים 4א(ד3), 53א(א)(4), ו-59 לחוק התקשורת (בזק ושידורים), התשמ"ב-1982 (להלן - חוק התקשורת), וסעיף 5(א1) לפקודת הטלגרף האלחוטי [נוסח חדש], התשל"ב-1972, ובאישור ועדת הכלכלה של הכנסת לפי סעיף 59א לחוק התקשורת, אני מצווה לאמור: הגדרות 1.

מהונד נאסר: בצו זה – "אישור סוג" – אישור סוג כהגדרתו בחוק התקשורת או בתקנות הטלגרף האלחוטי (רישיונות, תעודות ואגרות), התשמ"ז-1987 , המיועד לציוד קצה רט"ן; "המנהל" – מנהל אגף בכיר ניהול ספקטרום ורישוי תדרים במשרד התקשורת".

מהונד נאסר: ""טכנולוגיית GSM" – טכנולוגיית מערכת רט"ן מסוגGlobal System for Mobile Communication, כהגדרתה בתקני ETSI; "טכנולוגיית UMTS" – טכנולוגיית מערכת רט"ן מסוגUniversal Mobile Telecommunications System, כהגדרתה בתקני Generation Partnership Project (3GPP) 3rd; "סחר" - קנייה, מכירה, השכרה או השאלה, בין בתמורה ובין שלא בתמורה; "ציוד קצה רט"ן" – ציוד קצה כהגדרתו בחוק התקשורת, שהוא ציוד רדיו טלפון נייד; "רישיון סחר" – כמשמעו בתקנה 8ג לתקנות הטלגרף האלחוטי (רישיונות, תעודות ואגרות), התשמ"ז-1987.

מהונד נאסר: "ETSI" – המכון האירופאי לתקני תקשורתEuropean Telecommunications Standards Institute".

כרמל שאמה-הכהן: סעיף 1 – למישהו יש הערות לסעיף ההגדרות?

איתי עצמון: כן, רציתי לשאול לעניין הגדרת המנהל.

איתי עצמון: לא הערה מאוד מהותית, יותר הערת נוסח, מה אם משתנה המבנה הארגוני, או התואר של התפקיד, האם לא רצוי לכתוב הגדרה יותר כללית.

כרמל שאמה-הכהן: או מי שהשר הסמיכו לכך?

איתי עצמון: עובד משרד התקשורת שהשר הסמיכו.

דנה נויפלד: אנחנו יודעים מיהו המנהל כרגע.

דנה נויפלד: זה צו שאפשר לתקן אותו.

דנה נויפלד: אנחנו היינו מעדיפים לכתוב את זה ככה, אם זה ממש מפריע לך – זה פשוט מצריך אחרי זה תעודת הסמכה, כשאנחנו כבר יודעים שזה האדם שממילא - - -

כרמל שאמה-הכהן: לא, תשאירי את ההגדרה הזו, או מי שהשר הסמיכו לכך.

כרמל שאמה-הכהן: או עובד המשרד שהשר הסמיכו לכך.

איתי עצמון: או עובד משרד התקשורת שהשר הסמיכו לעניין זה.

כרמל שאמה-הכהן: בסדר, כבוד השר?

כרמל שאמה-הכהן: אין התנגדות.

כרמל שאמה-הכהן: טוב.

משה כחלון: שהשר יסמיך - - -

כרמל שאמה-הכהן: אנחנו מקווים שאתה לא תהיה שם עוד הרבה, שלא אתה תשתמש בסעיף הזה.

כרמל שאמה-הכהן: העם בונה עליך לדברים אחרים.

משה כחלון: אתה יכול לדעת?

משה כחלון: קודם כל שיהיה זה.

כרמל שאמה-הכהן: אוקיי.

כרמל שאמה-הכהן: בעד אישור סעיף 1– פה אחד

כרמל שאמה-הכהן: נמנעים – אין

כרמל שאמה-הכהן: סעיף 1 אושר עם התיקון.

כרמל שאמה-הכהן: סעיף 2 בבקשה.

מהונד נאסר: "פטור מאישור סוג, סעיף 2" – פה יש לנו תיקון קטן, אני אקריא אותו תיכף.

מהונד נאסר: "סעיף 2.

מהונד נאסר: ציוד קצה רט"ן שמתקיימים לגביו רק כל אלה אינו טעון אישור סוג" – הוספנו את המילה רק.

מהונד נאסר: "(1) בציוד מתקיימות דרישות הדירקטיבה האירופית 1999/5/EC או אישור של הנציבות הפדראלית לתקשורת בארצות הברית (FCC), והוא נושא סימון המעיד על כך; (2) הציוד מיועד לפעול בטכנולוגיית GSM, בטכנולוגיית UMTS או בשתי הטכנולוגיות האמורות, או בטכנולוגיה אחרת ובתחומי תדרים שהועדו לטכנולוגיות האמורות" – ופה אנחנו מבקשים למחוק את המילים "לפי דין" – "והכול כפי שיודיע המנהל; הודעה כאמור תפורסם ברשומות".

מהונד נאסר: "(3) בציוד מתקיימים התנאים הקבועים בצו הטלגרף האלחוטי (אי תחולת הפקודה)(מס' 2), התשמ"ב – 1982, ככל שהוא מיועד לפעול בטכנולוגיה ובתחום תדרים אחרים שלא נכללו בהודעת המנהל כאמור בפסקה (2); (4) הציוד הוא מקורי, חדש וטרם נעשה בו שימוש; (5) לעניין ציוד שמותקנת בו סוללה מסוג Lithium Ion או Lithium Metal, בסוללה מתקיימות הוראות תקן UL-1642".

כרמל שאמה-הכהן: הסבר קצר על הסעיף.

מהונד נאסר: הסעיף מציב תנאים שציוד הקצה עצמו צריך לעמוד בהם על מנת שהוא יהיה פטור מהצורך לקבלת אישור סוג, הן לפי חוק התקשורת והן לפי פקודת הטלגרף.

מהונד נאסר: כאשר אישור הסוג לפי פקודת הטלגרף הוא תנאי שבלעדיו לא יינתן אישור סחר לציוד הקצה, ופה אנחנו מצמצמים סחר, כאמור בסעיף 1, לפעולות הסחר הטריוויאליות שכולנו יודעים מהן – מכירה קנייה וכדומה.

מהונד נאסר: פה אנחנו מציבים תנאים שבהתקיימם בציוד הקצה, בעצם נוצרת מעין חזקה שהציוד היה מקבל את אישורו של משרד התקשורת אילו היה היום מגיע כבקשה לקבלת אישור סוג.

מהונד נאסר: ולכן מבקש המשרד בצו הזה לפטור את אותו ציוד העומד בתנאים האלה, כאשר מדובר בתנאים טכניים, מבחינת המאפיינים הטכנולוגיים של הציוד, והם תנאים שמטרתם היא מניעת "עושק" של הצרכן על-ידי כך שאנחנו מבקשים שהציוד יהיה חדש, מקורי וטרם נעשה בו שימוש.

מהונד נאסר: בנוסף, יש הוראה נוספת, שמטרתה לדאוג לבטיחות המשתמש, לעניין שימוש בסוללות נטענות מסוג ספציפי שנמצא בתוך אותו סעיף שהקראתי.

מהונד נאסר: וזו התמצית והתכלית של הסעיף שהקראנו עכשיו, סעיף 2 לתקנות.

איתי עצמון: מהו אותו תקן שמוזכר בפסקה (5), תקן UL-1642?

נתי שוברט: זה תקן בינלאומי שהיום כל יצרני הציוד שמייצרים סוללות למכשירי ליתיום צריכים לעמוד בו.

נתי שוברט: סוללות ליתיום הן נפיצות, הליתיום הוא חומר כימי שיש בו סכנה של נפיצות.

נתי שוברט: והתקן הזה, בין היתר, הוא מגדיר את הבדיקות שזה צריך לעבור על מנת לוודא שהסוללות האלה לא יקרה בהן איזשהו פיצוץ, או ייגרם נזק למי שמשתמש בהן כתוצאה מטלטלה או נסיעה ברום, במטוס, או דברים מהסוג הזה.

כרמל שאמה-הכהן: עוד הערות?

מהונד נאסר: כן, יש הערה נוספת, בהתייחס לתיקון בתחילת התקנה, כאשר ציוד קצה רט"ן שמתקיימים לגביו רק כל אלה אינו טעון אישור סוג, אנחנו בעצם מצביעים על רשימה סגורה של תנאים שחייבים להתקיים כולם.

מהונד נאסר: ובהינתן שמתקיים מאפיין נוסף, או מתקיים תנאי נוסף שלא הוזכר בצו הזה, על המבקש לייבא ציוד קצה להגיע את המשרד בנוהל הקבוע היום לקבל אישור סוג, כי הצו לא יחול על ציוד שמקיים גם מאפיינים נוספים מעבר לאמורים פה.

איתי עצמון: השאלה אם לא כדאי להגדיר את אותו תקן.

איתי עצמון: לא כל כך ברור מה זה התקן הזה, UL-1642.

נתי שוברט: ככה התקן נקרא, זה שמו.

כרמל שאמה-הכהן: הוא חד ערכי.

כרמל שאמה-הכהן: זה תקן - - -

נתי שוברט: כן, אם אתה נכנס ל"גוגל" ומחפש UL-1642, אתה תגיע אליו.

נתי שוברט: אם כבודו אומר שצריך איזושהי הגדרה נוספת, נחשוב, אבל זו הגדרה - - -

איתי עצמון: לא, למשל לגבי דירקטיבה אירופית, הגדרתם בדיוק איזו דירקטיבה.

איתי עצמון: גם בסעיף ההגדרות הוגדרה בדיוק מהי טכנולוגית GSM או מהי טכנולוגית UMTS.

כרמל שאמה-הכהן: כבוד היועץ המשפטי, אתה תבדוק את זה, ואתה מוסמך לשנות את הנוסח אם - - -

לאה ורון: ככל שצריך להכניס פירוט לגבי - - -

כרמל שאמה-הכהן: התקן, ההגדרה של התקן.

כרמל שאמה-הכהן: אני חושב שלא צריך, אבל אתה תבדוק.

מהונד נאסר: אז אנחנו נעמוד בקשר עם הייעוץ המשפטי של הוועדה.

איתי עצמון: אין בעיה.

נתי ביאליסטוק כהן: עוד הערה.

נתי ביאליסטוק כהן: להזכיר, העובדה שהציוד צריך להיות חדש וראשוני זה חלק מאותה דרך להבטיח שבאמת עומדים בכל הפרמטרים שמצוינים לגביו - -

קריאה: איך אתם יודעים?

נתי ביאליסטוק כהן: - - כי משהו שהשתמשו בו, לא בטוח שהוא נכנס לארץ באותה הדרך.

כרמל שאמה-הכהן: כלומר, הצו הזה לא פותח את הייבוא ללא אישור למכשירים משומשים באופן ברור.

לאה ורון: מחודשים.

נתי ביאליסטוק כהן: בהחלט לא.

כרמל שאמה-הכהן: משומשים, מחודשים, זה הינו הך.

דנה נויפלד: רגע, רק להבהיר, הצו הזה יחול על סוג מסוים של ציוד קצה.

כרמל שאמה-הכהן: חברים, מרוב בבהרות זה בסוף יהיה לא ברור.

כרמל שאמה-הכהן: ברור לנו, תאמיני לי.

כרמל שאמה-הכהן: ברור לוועדה מה אתם רוצים, ברור לנו מה אנחנו מאשרים.

כרמל שאמה-הכהן: בעד אישור סעיף 2 – פה אחד

כרמל שאמה-הכהן: נמנעים – אין

כרמל שאמה-הכהן: הסעיף אושר.

כרמל שאמה-הכהן: 3.

מהונד נאסר: "פטור מרישיון סחר 3.

מהונד נאסר: מי שעוסק בסחר בציוד קצה רט"ן שאינו טעון אישור סוג כאמור בסעיף 2 וקיבל אישור מהמנהל בדבר התקיימות תנאי הפטור, אינו חייב ברישיון סחר (להלן - עוסק בסחר בציוד קצה פטור)".

כרמל שאמה-הכהן: מה הסעיף הזה, תסביר.

מהונד נאסר: הסעיף הזה אומר שעל מנת שאדם המעוניין לבחור בציוד קצה רט"ן במדינת ישראל לא יצטרך לעבור את המסלול שקבוע כיום בחוק ובתקנות, צריכים להתקיים שני תנאים מצטברים.

מהונד נאסר: הראשון, שבציוד מתקיימים התנאים שהקראתי מקודם, בסעיף 2 לצו.

מהונד נאסר: והשני הוא שאותו מבקש לעסוק בסחר יקבל אישור מהמנהל כהגדרתו בצו בדבר - - -

כרמל שאמה-הכהן: בעצם זה התנאי היחידי שצריך, התקיימות תנאי הפטור.

מהונד נאסר: נכון, זו בעצם חובת רישום שתיכף אני אפרט עליה בסעיפים שייקראו בהמשך.

כרמל שאמה-הכהן: הערות לסעיף הזה?

לאה ורון: רישיונות הסחר שניתנו, לאיזה תקופה ניתנו?

מהונד נאסר: רישיונות הסחר תקפים לרוב לשנתיים.

מהונד נאסר: ויש הוראת מעבר בהמשך הצו, שתסדיר את מעמדם של אלה שקיבלו רישיון.

נתי שוברט: סליחה, אני רק רוצה לעדן טיפה.

נתי שוברט: רישיון הסחר ניתן עד ה-30 בדצמבר בשנה הקלנדרית שאחרי השנה שבה הוא ניתן.

נתי שוברט: זאת אומרת, מי שניתן לו היום, זה יהיה עד סוף - - -

לאה ורון: שנתיים מקסימום.

לאה ורון: בעד אישור סעיף 3 – פה אחד

לאה ורון: נמנעים – אין

כרמל שאמה-הכהן: הסעיף אושר.

כרמל שאמה-הכהן: 4.

מהונד נאסר: "אישר בדבר התקיימות תנאי הפטור 4.

מהונד נאסר: (א) עוסק בסחר בציוד קצה המבקש לקבל אישור בדבר התקיימות תנאי הפטור יפנה למנהל מראש ובכתב, ויודיע על כוונתו לעסוק בסחר בציוד הפטור מאישור סוג כקבוע בסעיף 2; בהודעה יכלול המבקש את כל אלה: (1) פרטי העוסק לרבות שמו, כתובתו ודרכי ההתקשרות עמו; (2) לעניין תאגיד" – יש לנו פה תיקון נוסח – "העתק של תעודת התאגדות מרשם החברות" - - -

לאה ורון: במקום כל מה שאמור.

מוהנד נאסר: לא, יש המשך, "ולעניין" - - -

איתי עצמון: במקום - - - מרשם החברות.

מהונד נאסר: אני אקריא את הנוסח לפני ואחרי?

לאה ורון: לא, רק אחרי.

מוהנד נאסר: רק אחרי.

מוהנד נאסר: אז אני אקריא את כל הסעיף מחדש, סעיף (2) – "לעניין תאגיד, העתק של תעודת התאגדות מרשם החברות, ולעניין יחיד, העתק של תעודת זהות של העוסק; (3) פרטים אודות סוגי הציוד שבכוונתו לסחור בהם, לרבות הטכנולוגיה ותחומי התדרים שבהם פועל הציוד האמור".

מוהנד נאסר: "(ב) המנהל ימסור למי שעומד בתנאי המפורט בסעיף 3 אישור המעיד כי הוא פטור מרישיון סחר כאמור, ורשאי הוא שלא למסור אישור כאמור למי שהפר את תנאיו של רישיון סחר או של התנאים למתן פטור מרישיון כאמור.

מוהנד נאסר: (ג) תוקפו של פטור לפי צו זה יהיה עד יום 31 בדצמבר של השנה השנייה שלאחר מועד מסירת האישור כאמור בסעיף זה".

מוהנד נאסר: בעצם סעיף 4 לצו מסדיר חובת רישום שנועדה לאפשר למשרד פיקוח בדיעבד על כל המבקש לייבא ציוד קצה מחד, ומצד שני גם להבטיח כי הציוד שמיובא במסגרת אותו פטור הוא באמת הציוד שהצו מכוון אליו.

מוהנד נאסר: בנוסף, יש גם סמכות למנהל שלא להעניק אישור למי שהפר הן רישיון סחר, או הפר תנאי מהתנאים המנויים בצו, שהם בעצם תנאי הפטור.

מוהנד נאסר: ואנחנו בנוסף מגבילים את תוקפו של אותו פטור לשנתיים מקסימום, וזאת כמובן במטרה להקל ולאפשר פיקוח יעיל על אותם יבואנים עתידיים, ככל שיהיו.

כרמל שאמה-הכהן: כן, בבקשה.

ביטון: כבוד היושב-ראש, אפשר בבקשה לקבל פירוט על איך דה-פקטו יתבצע פיקוח שכזה?

ביטון: כי היום זה לא קורה.

כרמל שאמה-הכהן: יש תשובה?

עדן בר-טל: המשרד יצטרך לקבל תוספת תקנים ייעודיים בגלל שזה שינוי משטר מפיקוח מראש, בשערי הכניסה לישראל, לפיקוח בדיעבד, לתפוס סוחרים שעושים שימוש בציוד לא חוקי.

עדן בר-טל: ולכן יצטרכו מפקחים ייעודיים לדבר הזה.

עדן בר-טל: אנחנו נפנה בבקשה מיד אחרי אישור הצו לאגף התקציבים.

עדן בר-טל: ואני מקווה מאוד שגם גורמי הביטחון יפנו מטעמם ויתמכו בבקשה.

ביטון: אנחנו כמובן תומכים ונשמח, רק שעד אז – עד שייכנס העניין הזה לתוקף – תהיה בעיה.

ביטון: האם אפשר יהיה להכניס את הצו לתוקף עם סגירת עניין האכיפה?

עדן בר-טל: אני לא חושב שצריך להתנות.

עדן בר-טל: אני חושב שזו שיטה על מנת לנסות לדחות את הקץ.

עדן בר-טל: אבל בשנים הרבות האחרונות נכנסו מיליוני תיירים לישראל עם מכשירים שלא עברו את אישור משרד התקשורת.

עדן בר-טל: עשרות אלפי סטודנטים נכנסים מידי שנה.

עדן בר-טל: מאות אלפי ישראלים חוזרים עם מכשירים מחו"ל.

עדן בר-טל: ובשום מקרה עד כה אני לא ראיתי היערכות מיוחדת מצד אנשי הביטחון בנושא הזה.

עדן בר-טל: אני מבין את העניין, אני מסכים איתם, אבל לבוא ולעצור את ההתפתחות ואת הרפורמה כרגע בתואנה הזאת, זו טענה מלאכותית בעת הזאת.

כרמל שאמה-הכהן: תודה רבה, אדוני המנכ"ל.

ביטון: חשוב לציין שאנחנו ממש לא רוצים לעצור רפורמות.

ביטון: מערכת הביטחון בארץ היא לא ייחודית בעניין של מגבלות על תקינה.

ביטון: בכל העולם ציוד לא נכנס בגלל ציוד ביטחוני, כולל בארצות הברית, בעולם המכ"מי, למשל.

ביטון: יש ציוד – אני מדבר על תדרים אזרחיים לחלוטין – שלא מאושר לעבודה בגלל שיש ציוד צבאי.

ביטון: אנחנו לא ייחודיים פה ולא – חס וחלילה – צבא שיש לו מדינה.

כרמל שאמה-הכהן: אבל, הנה, המכשירים האלה כן נמכרים באירופה או בארצות הברית.

ביטון: לא כל המכשירים נמכרים באירופה או בארצות הברית.

ביטון: בכל מדינה יש מגבלות על מכשירים, ויש אכיפה.

ביטון: אם האכיפה מתבצעת – אגב, אמרתי, לנו אין טענות על הנוסח, אבל חשוב להבהיר כאן, אם תהיה עמידה בנוסח הצו על-ידי היבואנים, לנו אין בעיה.

ביטון: הבעיה היא, לצערי, אני יודע שלא תהיה עמידה ואין כרגע אכיפה.

ביטון: אם יושלם פה העניין של האכיפה, כמו שאגב, יש כיוונים, אז אנחנו בעד, כמובן.

משה כחלון: למה שלא תהיה היענות של היבואנים?

משה כחלון: לא הבנתי.

משה כחלון: למה שהיבואנים לא ייענו לנוסח הצו?

ביטון: כי הם לא נענים גם היום.

משה כחלון: אתה באמת חושב שבאים פה אנשים ומחפשים איך לפגוע בצבא?

משה כחלון: מחפשים מכשירים שפוגעים בצבא ומייבאים אותם?

משה כחלון: לא הבנתי מה ההיגיון.

ביטון: אף אחד לא מתכוון לפגוע בצבא.

ביטון: העניין הוא, כמו כל דבר, ברגע שאין שום אכיפה - - -

משה כחלון: מה זה אין אכיפה?

משה כחלון: אם אדם מכניס לפה מכשיר, והוא יודע שהמכשיר הזה יכול לגרום נזק, אז הוא עובר עבירה מראש.

משה כחלון: אבל אם הוא עונה לתקנים האירופאים או האמריקאים, מן הסתם – אני גם יכול לשאול אותך עוד שאלה, עד היום, כמה מכשירים עצרתם?

משה כחלון: הצבא שלנו, מכמה מכשירים הוא מנע כניסה עד היום?

משה כחלון: הרי עברו עכשיו דרך הצינור הזה, שאנחנו רוצים לבטל אותו - - -

ביטון: האחריות לאכיפה ועצירה היא לא של מערכת הביטחון.

משה כחלון: לא, משרד התקשורת, כמה?

כרמל שאמה-הכהן: לא, אבל היה מכשיר מסוג מסוים שהיתה לכם הערה מהותית לגביו והוא לא נכנס לארץ?

ביטון: יש לא מעט סוגים - -

משה כחלון: כן?

משה כחלון: אתה יכול להגיד לי אחד?

ביטון: - - או שהוגבלו או שהוטל - - -

משה כחלון: איזה?

משה כחלון: אחד.

ביטון: רגע, סליחה.

ביטון: אני אומר, אם אני אומר בדיוק את הסוגים, אני מסגיר את תחום - - -

משה כחלון: אל תסגיר.

משה כחלון: היה אחד?

ביטון: יש לא אחד, יש הרבה מאוד - - -

משה כחלון: שלא קיבלו אישור כניסה?

משה כחלון: נתי, אתה מכיר דבר כזה?

נתי ביאליסטוק כהן: לא שלא קיבלו אישור כניסה, אלא נתבקשו לעשות שינויים במכשיר.

נתי ביאליסטוק כהן: מה שאגב גרם לכך שרק יבואנים גדולים יכלו לעמוד בשינויים האלה שניתן לעשות - - -

משה כחלון: לכן היבואנים הגדולים הגיעו לכאן, להגן על הצרכנים.

נתי ביאליסטוק כהן: יכול להיות, אגב.

נתי ביאליסטוק כהן: אבל העניין הוא ביטחוני טהור, אמתי, מבחינתנו, העניין הכלכלי כרגע פחות - - -

משה כחלון: נתי, יש לי שאלה.

משה כחלון: הגיעו אליך מכשירים שיכלו לסכן את ביטחון המדינה?

נתי שוברט: אני רוצה להבהיר את הנקודה הזאת, כי עד עכשיו דיברנו - - -

משה כחלון: אני חייב לציין שנתי הוא סגן אלוף במילואים, אז אם הוא יהיה לטובתך, אפשר יהיה להבין.

נתי שוברט: אני הייתי מחלק את התשובה לשני חלקים.

נתי שוברט: יש את הצד של התדרים שבהם זה פועל מול הרשתות של המפעילים.

נתי שוברט: בצד הזה הכול סטנדרטי, לא היתה ולא תהיה בזה שום בעיה.

נתי שוברט: למה מתכוון נציג הצבא שיושב אתנו כאן?

נתי שוברט: במסגרת התנאים שעברנו עליהם בהקראה בסעיף 2 – פטור מאישור סוג, סעיף קטן (3) שם, אנחנו מדברים על צו הטלגרף האלחוטי (אי תחולת הפקודה).

נתי שוברט: באי תחולת הפקודה יש רשימה ארוכה של תדרים והספקים שלגביהם הפקודה לא חלה.

נתי שוברט: הוי אומר, מי שפועל בתחום מסוים מהם, לפי מה שכתוב, לא צריך אישור סוג.

נתי שוברט: מאז שהתחילו ה"סמארטפונים", וקצת גם לפני זה, המכשירים הם כבר לא רק מכשירים שמתקשרים מול הרשת של המפעיל על מנת שאפשר יהיה לקיים תקשורת בין שתי יחידות קצה.

נתי שוברט: יש להם עוד פונקציות, כמו Bluetooth, כמו Wi-Fi, וכיוצא באלה דברים, שהם פועלים בתדרים שמנועים בתוך צו האי תחולה הזה.

נתי שוברט: זה קצת מורכב, אבל זו המציאות.

נתי שוברט: ולזה התכוון אשר כשהוא אמר אין לנו בעיה עם מה שכתוב.

נתי שוברט: אני מניח שהיבואנים הם גורמים אחראיים, והם צריכים, לפני שהם מייבאים מכשיר – היום אנחנו היינו בודקים עבורם.

נתי שוברט: מהיום שהתקנות תכנסנה לתוקף הם יהיו אחראיים לבדוק ולוודא, בין היתר, שהתחומים הנוספים שמעבר לסלולר הם כמו שכתוב בצו האי תחולה.

נתי שוברט: אם הם לא יעשו את זה, בתום לב – כי הם לא כל כך מבינים – או במזיד – כי לא מעניין אותם, העיקר בשבילם אולי למכור, אני מטיל ספק בזה, אבל נגיד שכן, כי אז עלול להיווצר המצב שאשר מתריע עליו, שיהיה פה ציוד שיכול להיות שהוא יעבוד בניגוד לצו האי תחולה, בתדרים שצו האי תחולה לא פתר אותם.

נתי שוברט: הוי אומר, לא מנועים בצו עצמו, וזה עלול לגרום, בין היתר, להפרעות – אולי – עתידיות, כמו שהוא הגדיר את זה, ביום הדין.

נתי שוברט: זו בעצם הנקודה שאנחנו מסתובבים סביבה.

נתי שוברט: כי כשאשר אומר אכיפה, הוא אומר תוודאו – לאחר מעשה.

נתי שוברט: תעברו בחנויות, תבדקו איזה מכשירים הגיעו.

נתי שוברט: ואם תמצאו סוג מסוים של מכשיר שהוא יודע גם לפעול בניגוד למה שכתוב בצו האי תחולה, כלומר, בתחומים נוספים מעבר למה שרשום בהם, אז תפעלו כנגדם.

נתי שוברט: זו בעצם מהות - - -

משה כחלון: והיום, כשמגיע אליך מכשיר כזה, אתה עוצר אותו.

נתי שוברט: היום אם מגיע מכשיר שהוא אמור לדעת לעשות את הדברים האלה, אז אנחנו מבררים עם היצרנים מה קורה.

נתי שוברט: לדוגמא – ואני אתן את הדוגמא שאולי רוב הנוכחים פה עשויים לזכור – עם ה"אייפד".

נתי שוברט: לראשונה כשהתבקשנו לאשר ייבוא של "אייפד" – אומנם הוא לא סלולרי, אבל הוא עובד בתדרים שחלקם בצו האי תחולה, ועל-פי הנתונים ההנדסיים שלו הוא יכול היה לפעול גם בתחומים שלא כלולים בצו האי תחולה, כלומר אסור.

נתי שוברט: יצרנו קשר עם חברת "אפל" דרך הסוכן בארץ.

נתי שוברט: חזרו אלינו, הסבירו לנו מה המכשיר הזה עושה, שבעצם הוא לא פועל בזה, אלא אם הוא רואה שיש עוד כזה משודר, שזה דבר שאנחנו מונעים אותו.

נתי שוברט: הובהר לנו שמכשירי "אייפד" יכולים להיכנס לישראל.

נתי שוברט: אותו דבר, היום אנחנו עושים לגבי כל מכשיר שמגיע, ויש חשד – לנו, כמי שבודק, וזה חלק מהבירוקרטיה שהשר כיוון אליה – אנחנו צריכים עכשיו לקחת את הנתונים שהעביר לנו היבואן, לפנות לחברה היצרנית, להתחיל איתה בסיג ושיח להבין, מעבר למה שכתוב במפרט, איך הוא פועל, כי אופן הפעולה שלו יכול להיות כמו "אייפד".

נתי שוברט: ואגב, רוב רובם – כמעט כולם, אני לא רוצה להגיד כולם, לכן אני אומר רוב רובם – של המכשירים שפועלים בתחומי ה-Wi-Fi נוהגים בדיוק כמו ה"אייפד".

עדן בר-טל: אני רוצה להבהיר מילה.

עדן בר-טל: שוברט, שנייה.

עדן בר-טל: הם יודעים אוטומטית לבחור את הסביבה הלגיטימית בישראל, ולא לעבוד באופציונאלי האסור.

עדן בר-טל: אבל זה לא אומר ש-100% מהם.

עדן בר-טל: זה אומר שרובם הם כאלה, יודעים לבחור אוטומטית, הם מספיק חכמים לבחור אוטומטית את העבודה הנכונה.

ביטון: יש מי שבודק את זה אבל, זה מה שחשוב.

ביטון: יש מי שמסתכל, עין מקצועית.

עדן בר-טל: אני חושב שכל מכשיר פופולארי שיוצא בעולם ואתה יודע שהוא ימצא את הדרך לארץ אתם יכולים גם לנסות להתריע בפנינו אם אתם יודעים שהוא לא פועל במתכונת שרוב המכשירים עובדים.

עדן בר-טל: אבל בסוף זה פיקוח ואכיפה.

עדן בר-טל: בסוף זה פיקוח ואכיפה, ואני חושב שאנחנו על אותו דף.

עדן בר-טל: ואנחנו נפנה בבקשה לקבל את הכוח הזה, שיוכל לפעול וגם להראות לכולם שכן בודקים את התחום הזה.

עדן בר-טל: נעשה מאמץ ונראה לכולם שבודקים את התחום הזה.

ביטון: אנחנו נשמח מאוד שזה ייצא כחלק מסיכום הדיון כאן, עניין הפיקוח והאכיפה.

כרמל שאמה-הכהן: כן, בבקשה.

רז הילמן: אולי כדאי, כצעד שיקל על משרד התקשורת עם האכיפה, לייצר איזשהו מסמך הצהרה של היבואן שהוא יודע בדיוק מה הדברים שהוא צריך לבדוק, אולי גם עם איזשהן סנקציות שנלוות לזה ושמופיעות גם בתצהיר.

רז הילמן: אולי גם עם איזושהי ערבות צנועה.

רז הילמן: שיהיה יותר קל למשרד כשהוא מזהה ליקוי לאכוף.

ביטון: יש אגב מהלך של חיזוק יכולת משרד התקשורת לאכוף על-ידי מתן קנסות?

ביטון: מהלך חשוב.

עדן בר-טל: זה לישיבה הבאה.

ביטון: זה לישיבה הבאה?

ביטון: חשוב לציין שמצד אחד אנחנו נותנים כוח למשרד התקשורת לאכוף את מי שלא עומד באישור סוג, אבל מצד שני מוציאים את כל הרט"ן מאישור סוג, ואז את זה הוא לא יוכל לאכוף.

ביטון: זו עוד בעיה.

ביטון: חבל, ביד אחת נותנים סמכות ויכולת, וביד השנייה מסירים את השטיח מתחת לכל הסיפור הזה.

כרמל שאמה-הכהן: עוד הערות?

כרמל שאמה-הכהן: בעד אישור סעיף 4 – פה אחד

כרמל שאמה-הכהן: נמנעים – אין

כרמל שאמה-הכהן: הסעיף אושר.

כרמל שאמה-הכהן: 5.

מהונד נאסר: "עוסק בסחר בציוד קצה פטור יודיע למנהל בכתב על כל שינוי בפרטים שבהודעה כאמור בסעיף 4(א) בתוך 30 ימים ממועד השינוי, לרבות כל סוג נוסף של ציוד קצה פטור כאמור בסעיף 2 שבכוונתו לסחור בו".

מהונד נאסר: זו הודעה שבאה להבטיח שעוסק בסחר בציוד קצה רט"ן פטור ימשיך לעדכן את המנהל בדבר שינוי פרטים שלו, פרטי ההתקשרות, וכמובן גם פרטים לגבי הרחבת היצע מלאי המכשירים שהוא מתכוון לספק לצרכן.

כרמל שאמה-הכהן: הערות?

כרמל שאמה-הכהן: אין הערות.

כרמל שאמה-הכהן: בעד אישור סעיף 5 – פה אחד

כרמל שאמה-הכהן: נמנעים – אין

כרמל שאמה-הכהן: הסעיף אושר.

כרמל שאמה-הכהן: 6.

מהונד נאסר: "מסירת הודעות 6.

מהונד נאסר: הודעות לפי סעיפים 4 ו-5 יימסרו בדואר רשום בלבד".

מהונד נאסר: המטרה היא ליצור רישום הן אצל השולח והן במשרד על כך שההודעה נמסרה ולהימנע מטענות של שלחתי ולא קיבלתם, וטענות מהסוג הזה.

איתי עצמון: האם יש בסעיף הזה כדי לאסור על דרכי משלוח אחרות?

איתי עצמון: כתוב בלבד.

מהונד נאסר: אם לא נשלח בדואר רשום, יראו הודעה כלא נמסרה.

איתי עצמון: למה?

דנה נויפלד: איך תבטיח קבלה ומסירה?

איתי עצמון: לא, השאלה היא אם זה בא בנוסף לדרכים אחרות או - - -

מהונד נאסר: זה לא בא בנוסף לדרכים אחרות.

מהונד נאסר: בעצם עשינו סוג של היקש מדרכי המצאה מקובלות בדין, ונראה כי בנסיבות העניין, מאחר שאנחנו במסלול של פטור מרישוי, העדפנו דרך שהיא תהיה דרך מאזנת, שהיא תעשה באמצעות דואר רשום.

מהונד נאסר: שוב, בהיקש מדרכי המצאה כמקובל בהליכים משפטיים אזרחיים למשל.

כרמל שאמה-הכהן: עוד הערות?

כרמל שאמה-הכהן: בעד אישור סעיף 6 4– פה אחד

כרמל שאמה-הכהן: נמנעים – אין

כרמל שאמה-הכהן: הסעיף אושר.

כרמל שאמה-הכהן: 7.

מהונד נאסר: "רישום מלאי 7.

מהונד נאסר: עוסק בסחר בציוד קצה פטור ינהל רישום מלאי שיכלול פרטים לגבי כל ציוד קצה שברשותו, ובכלל כך פירוט בדבר יצרן הציוד, הדגם, הגורם ממנו נרכש הציוד, והכמות שנותרה במלאי; רישום מלאי כאמור יישמר לתקופה שלא תפחת משנתיים".

מהונד נאסר: שוב, המטרה פה היא לאפשר פיקוח בדיעבד על כל ציוד שמיובא ארצה ושמשווק על-ידי אותו יצרן לציבור.

כרמל שאמה-הכהן: הערות?

כרמל שאמה-הכהן: אין.

כרמל שאמה-הכהן: בעד אישור סעיף 7 – פה אחד

כרמל שאמה-הכהן: נמנעים – אין

כרמל שאמה-הכהן: הסעיף אושר.

מהונד נאסר: "סמכויות המנהל 8.

מהונד נאסר: המנהל רשאי לדרוש מעוסק בסחר בציוד קצה פטור או מי שפועל מטעמו: (1) למסור לו כל ידיעה או מסמך הנוגע לסחר כאמור, במועד, במתכונת ובאופן שיורה עליהם; (2) למסור לו דגימות של הציוד הנמצא בחצריו, לשם ביצוע מדידות או בדיקות בציוד".

מהונד נאסר: שוב, סמכויות עזר לביצוע הפיקוח.

כרמל שאמה-הכהן: הסעיף ברור.

כרמל שאמה-הכהן: למישהו יש הערות?

כרמל שאמה-הכהן: התנגדות?

כרמל שאמה-הכהן: בעד אישור סעיף 8 – פה אחד

כרמל שאמה-הכהן: נמנעים – אין

כרמל שאמה-הכהן: הסעיף אושר.

כרמל שאמה-הכהן: 9.

מהונד נאסר: "תחילה 9.

מהונד נאסר: תחילתו של צו זה שלושים ימים מיום פרסומו".

כרמל שאמה-הכהן: הערות לתחילה?

כרמל שאמה-הכהן: בעד אישור סעיף 9 – פה אחד

כרמל שאמה-הכהן: נמנעים – אין

כרמל שאמה-הכהן: הסעיף אושר.

כרמל שאמה-הכהן: 10.

מוהנד נאסר: "הוראת מעבר 10.

מוהנד נאסר: בעל רישיון סחר המבקש לעסוק בסחר שאינו טעון אישור סוג כאמור בסעיף 2, יראו בו כמי שקיבל אישור לפי סעיף 4(ב), עד למועד פקיעת הרישיון האמור".

מוהנד נאסר: מדובר בעצם במי שלקח עליו את הדרך הארוכה, אז מן הסתם יהיה פטור לפי הצו הזה, ולכן באותה תקופה שרישיון הסחר תקף, אין צורך לעבור גם את הרישום שקבוע בצו זה.

איתי עצמון: הכוונה היא למי שהיה לו רישיון סחר ערב יום התחילה.

מהונד נאסר: כן, ודאי.

כרמל שאמה-הכהן: הערות?

מוהנד נאסר: לא רק, אגב, אני אשלים את התשובה שלי לייעוץ המשפטי.

מוהנד נאסר: גם בהנחה שיבוא יצרן או סוחר המבקש לסחור בציוד קצה שאינו פטור לפי צו זה, הוא יצטרך לקבל רישיון סחר.

מוהנד נאסר: אז מקום שהיה סוחר שקיבל רישיון סחר לציוד קצה לא פטור, ובנוסף הוא רוצה להרחיב את הפעילות שלו לציוד קצה שהוא כן פטור, אז יראו אותו כאילו הוא רשום לפי צו זה.

מוהנד נאסר: זו הכוונה.

מוהנד נאסר: בעד אישור סעיף 10 – פה אחד

מוהנד נאסר: נמנעים – אין

כרמל שאמה-הכהן: הסעיף אושר.

כרמל שאמה-הכהן: רק שאלה אחרונה, יש צורך, לדעתכם, לדעת המשרד, ליידע את הציבור לגבי הסוגים שאושרו, או כאלו שלא אושרו באתר האינטרנט של המשרד?

נתי שוברט: זה קיים כבר היום, ואנחנו נעדכן את זה Up to date למועד תחילת התקנות.

נתי שוברט: זו תהיה רשימה מלאה, עדכנית.

לאה ורון: שהיא כל הזמן תתעדכן בוודאי.

נתי שוברט: לא, היא לא תתעדכן מעצמה.

לאה ורון: תתעדכן על-ידכם, בוודאי שלא מעצמה.

נתי שוברט: סליחה, לא הבהרתי את עצמי.

לאה ורון: גם לא על-ידי ועדת הכלכלה.

נתי שוברט: הרשימה של ציוד שיש לו אישור סוג היא כל עוד המשרד נותן אישורי סוג.

נתי שוברט: נניח שביום מסוים, ביום X, יש רשימה מסוימת של אישורי סוג שניתנו.

נתי שוברט: מאותו יום ואילך הרשימה תתעדכן, אבל באופן מאוד מצומצם, כי רוב הייבוא היום – 99% מהייבוא – זה בטכנולוגיות של המכשירים שהם יהיו כבר פטורים מאישור סוג.

כרמל שאמה-הכהן: אז אפשר לקבוע סעיף 11, שהמשרד יפרסם באתר האינטרנט שלו את האישורים או את הדחיות של הסוגים השונים?

דנה נויפלד: עד המועד הזה, כי מהמועד שזה נכנס לתוקף אין צורך - - -

נתי שוברט: זה יכול להתעדכן, כן, אפשר.

נתי שוברט: אנחנו ממילא עושים את זה כך.

ביטון: לעניין התחילה, בסעיף אחר ולא בסעיף 9, שמדובר ב-30 יום, אני אשמח אם תהיה הערה שאומרת ובתנאי שייסגר עניין האכיפה.

כרמל שאמה-הכהן: הסעיף כבר הוצבע.

כרמל שאמה-הכהן: הערנות - - -

ביטון: את אותה התייחסות שמתי בסעיף אחר.

כרמל שאמה-הכהן: הסעיף כבר הוצבע.

כרמל שאמה-הכהן: אנחנו נתייחס בסיכום של הדברים.

כרמל שאמה-הכהן: צבי, אתה כבר דיווחת שהתקנות עברו.

כרמל שאמה-הכהן: שמעתי אותך מדווח.

צבי לביא: אתה מדבר אלי?

צבי לביא: מה?

כרמל שאמה-הכהן: שהתקנות כבר עברו, עוד לפני שהצבענו.

כרמל שאמה-הכהן: אנחנו לא נפגע באמינות של אתר האינטרנט הגדול במדינה.

כרמל שאמה-הכהן: אני יכול עכשיו לעצור את הישיבה ולהגיד - - -

איתי עצמון: אני לא הבנתי מה ההחלטה לגבי הוספת הפרסום באינטרנט.

איתי עצמון: אתה מבקש שזה יעוגן בצו עצמו, או שזה ברמה של התחייבות - - -

כרמל שאמה-הכהן: לא, שיעוגן.

איתי עצמון: מה בדיוק העיקרון שיעוגן?

דנה נויפלד: אבל זה לא קשור לפטור.

דנה נויפלד: אתה מדבר על כל אלה שאין להם פטור, שאתה רוצה עדכון שלהם.

דנה נויפלד: זה מה שהבנתי.

כרמל שאמה-הכהן: מה מפריע שהציבור יידע?

כרמל שאמה-הכהן: יש אנשים שנוסעים לחו"ל ונניח רוצים לקנות מכשיר באופן אישי.

כרמל שאמה-הכהן: נניח שיש כאלה למהדרין, שמקפידים על כל פסיק.

כרמל שאמה-הכהן: הם יוכלו להיכנס לאתר ולראות אם המכשיר הזה הוא בעייתי או לא.

כרמל שאמה-הכהן: זו הכוונה שלי.

דנה נויפלד: זה משהו אחר.

דנה נויפלד: רגע, הצו הזה אומר שלמעשה אין צורך לקבל אישור סוג לציוד קצה.

כרמל שאמה-הכהן: ברור לי.

כרמל שאמה-הכהן: עדיין יש מכשירים שאולי כן תחליטו שהם צריכים?

דנה נויפלד: אז את אלה שצריכים אישור סוג?

דנה נויפלד: בסדר.

כרמל שאמה-הכהן: כן.

כרמל שאמה-הכהן: זה מה שאמרתי.

איתי עצמון: אתה מבקש שזה יעוגן בצו.

כרמל שאמה-הכהן: כן.

מוהנד נאסר: אנחנו נתאם את הנוסח מול הלשכה המשפטית של הוועדה?

אלי מצביץ: נסעתי לשנג'ן, קניתי ארבעה מכשירים.

אלי מצביץ: הבאתי אותם, אני לא יודע, אין לי שום דרך – זה לא רלוונטי.

כרמל שאמה-הכהן: כמה זה עולה לפרסם באתר האינטרנט, מיליארדים?

אלי מצביץ: לא, זה עולה כלום.

כרמל שאמה-הכהן: אז הם יעשו את זה.

כרמל שאמה-הכהן: יש אזרחים שרוצים להיות שיא המסודרים, תני להם את האפשרות.

כרמל שאמה-הכהן: מה הבעיה?

כרמל שאמה-הכהן: יש לו כבר "סמארטפון", ייכנס לאתר של משרד התקשורת - - -

אלי מצביץ: אני אתך, אני רק חושב שזה סתם, כל - - -

ביטון: בשנג'ן מוכרים מכשירים שעובדים בתחום תדרים שלא עובדים פה בארץ, ו"כיפת ברזל" עובדת בו, אגב.

ביטון: אז אני מניח - - -

אלי מצביץ: הם יודיעו, אבל הם יכולים - - -

ביטון: מי ייקח אחריות שארבעת המכשירים האלה – סתם ייפלו טילים על אזרחים שקנו מכשירים בזול.

אלי מצביץ: זה לא רלוונטי.

כרמל שאמה-הכהן: עד "כיפת ברזל" הגענו?

כרמל שאמה-הכהן: באמת זה עד כדי כך?

ביטון: כן.

כרמל שאמה-הכהן: כלומר, יש מכשירים שיכולים לשבש את "כיפת ברזל"?

ביטון: חד משמעית.

ביטון: יש תחום תדרים שהאזרחים - - -

כרמל שאמה-הכהן: אדוני השר, אתה שומע מה שאומר כאן נציג צה"ל?

כרמל שאמה-הכהן: יש מכשירים שעלולים לשבש את "כיפת ברזל".

כרמל שאמה-הכהן: אנחנו ניקח על אחריותנו שייפלו - - -

משה כחלון: לא, אנחנו סומכים על הצבא שיידע לשבש את זה.

ביטון: אין בעיה, אני אומר לכם שפה יכולות להתקבל החלטות שבמסגרתן "כיפת ברזל" מפסיקה לפעול, כי הגיעו מכשירים מאיזשהו חור בסין שעובד בתחום תדר שלא עובדים פה בארץ.

ביטון: אגב, לא כי אנחנו עוצרים אותו, אלא כי אנחנו מערכת יעילה שעובדת במקומות - - -

כרמל שאמה-הכהן: אם אדם באמת טייל בשנג'ן וקנה את זה לבד, לא יבוא מסודר.

אלי מצביץ: אין, זה בדיוק העניין.

אלי מצביץ: אבל מה שכן - - -

ביטון: פה ההבדל הגדול בין ארבעה מכשירים ל-400,000 מכשירים שמגיעים מאותו חור בסין, שעובד באותו תחום, אגב, שבו עובדת "כיפת ברזל".

ביטון: אגב, כי אנחנו מערכת מאוד יעילה, ותחומי תדר שבהם לא עובדים בארץ, אז אנחנו משתדלים להיכנס אליהם, ולא לתחומים שבהם כן רוצות חברות הסלולר לעבוד.

כרמל שאמה-הכהן: הממשלה - - - עם הסיפור הזה?

משה כחלון: לפני שעשינו את התקנות בדקנו כמה מכשירים יכלו להיות פוטנציאל להשבית את "כיפת ברזל".

משה כחלון: ציון מדלל אני מאותה גישה עוד לפני "כיפת ברזל".

משה כחלון: בסדר, לא חשוב.

משה כחלון: אנחנו בדקנו וראינו שבאמת עיכבנו כמה פעמים מכשירים.

משה כחלון: הפכנו את עצמנו ללעג ולקלס בעולם.

משה כחלון: כתבו עלינו בכל העולם שאנחנו מדינה פרימיטיבית, שלא נותנת ל"אייפד" להיכנס, כשבכל העולם זה נמצא.

משה כחלון: אבל אמרנו הביטחון שלנו יותר חשוב מהתדמית.

משה כחלון: ובסוף הסתבר שהדברים לא היו ולא נבראו.

משה כחלון: ויום אחד – על זה אני אוותר, על המשפט הבא אני אוותר.

משה כחלון: ואני שאלתי – ואני שואל פעם נוספת – את נתי, סמנכ"ל הספקטרום אצלנו שממונה על זה, כמה מכשירים מנעת כניסה שלהם, שהם היו סכנה ל"כיפת ברזל"?

נתי שוברט: מכשירי סלולר - - -

משה כחלון: מכשירים כאלה, מכשירי קצה.

משה כחלון: אנחנו מדברים על מכשירי קצה, לא מדברים על שום - - -

נתי שוברט: כאלה – עוד לא זכור לי שהיה מכשיר אחד שהתברר לגביו שהוא אכן מחוץ - - -

משה כחלון: אז בבקשה.

משה כחלון: עכשיו, היושב-ראש אמר שהוא יתייחס לעניין האכיפה.

משה כחלון: אבל אני חושב שאתה יכול לחיות עם זה טוב.

משה כחלון: ותאמין לי, ביטחון מדינת ישראל, ו"כיפת ברזל", ותושבי הדרום חשוב לכם מאוד, אבל גם לנו חשוב, גם כממשלה, גם כציבור, גם כאזרחים.

משה כחלון: אנחנו לא אנשים מופקרים, אנחנו פשוט צריכים לרוץ קדימה.

משה כחלון: אי-אפשר לעכב כל דבר – הצבא, הצבא, הצבא.

משה כחלון: אי-אפשר.

משה כחלון: ולכן אתם גם צריכים להתעדכן, לרוץ יחד אתנו לטובת הציבור, זה הכול.

משה כחלון: אתה יכול לעצור הכול.

משה כחלון: אתה צבא, אתה יכול לעצור הכול.

משה כחלון: כל רגע תאיים עלינו ב"כיפת ברזל", תאיים עלינו ב"גראדים" ב"סקאדים", בגרעין, אז נעצור הכול, נעמוד כולנו ונחכה להוראות של הצבא.

כרמל שאמה-הכהן: אני אגיד לך מה נעשה, אנחנו מאשרים אומנם את הצו.

כרמל שאמה-הכהן: אני לא אחתום עליו ב-48 שעות הקרובות.

כרמל שאמה-הכהן: אם שר הביטחון חושב שיש סכנה ל"כיפת ברזל" בצורה מהותית, שמסכנת את ביטחון המדינה ואת ביטחון תושבי הדרום, שיעביר בכתב פנייה לוועדה, מנומקת.

כרמל שאמה-הכהן: ואני אתייחס לכך.

לאה ורון: אתה לא חותם על הצו, אתה מודיע על אישור שלו.

כרמל שאמה-הכהן: לא מודיע, הינו הך.

לאה ורון: אתה לא תודיע על אישורו.

כרמל שאמה-הכהן: בסדר?

כרמל שאמה-הכהן: אז אני חושב שסגרנו את כל הפינות.

איתי עצמון: בנושא הפרסום באינטרנט, אם תוכל להבהיר באופן - - -

כרמל שאמה-הכהן: ותרו על הפרסום באינטרנט.

כרמל שאמה-הכהן: הבנתי.

כרמל שאמה-הכהן: עוד משהו למישהו יש – הצעה, רעיון, שינוי?

כרמל שאמה-הכהן: אין.

כרמל שאמה-הכהן: כבוד השר, הוועדה אישרה את הצו.

כרמל שאמה-הכהן: ואת המכתב אנחנו נוציא.

כרמל שאמה-הכהן: אנחנו כמובן בסיכום של הדיון הזה.

כרמל שאמה-הכהן: יהיה דיון המשך לעניין מסי הקנייה, הנושא שעלה כספיח לדיון הזה.

כרמל שאמה-הכהן: יהיה דיון רחב יותר, גם משרד התקשורת יהיה שותף לו.

כרמל שאמה-הכהן: אני אשוחח גם עם שר האוצר בעניין.

כרמל שאמה-הכהן: אני חושב שזו גם עוד דרך להקל על יוקר הסלולר, וגם לעשות סדר בסיפור הזה, לראות למה הנתון הזה בירידה של גביית מיסוי עבור מכשירי סלולר, ממה הוא נובע באמת, ומה התרופות לכך.

כרמל שאמה-הכהן: ולגבי הביטחון – כולנו, גם אם אנחנו באים מהזווית הכלכלית, כולנו בעד ביטחון המדינה.

כרמל שאמה-הכהן: בעניין האכיפה – מנכ"ל משרד התקשורת אמר דברים ברורים שנרשמו בפרוטוקול.

כרמל שאמה-הכהן: הוועדה שמעה, רשמה לפניה, ואנחנו מאמינים שכך גם יהיה.

כרמל שאמה-הכהן: תודה רבה לכולם.

כרמל שאמה-הכהן: הצו אושר.